1 Samuele 25 | Beibele Inthaneteng | Phetolelo ya Lefase le Lefsa
25 Samuele+ a hwa; Baisiraele ka moka ba kgobokana ba mo llela,+ ba mmoloka kgauswi le ntlo ya gagwe kua Rama.+ Ke moka Dafida a tsoga a theogela lešokeng kua Parane.+
2 Go be go na le monna yo mongwe kua Maoni,+ o be a šoma Karamele.+ E be e le monna yo a tsebegago kudu, a na le dinku tše dikete tše tharo (3 000) le dipudi tše sekete (1 000); o be a kota+ dinku tša gagwe kua Karamele.
3 Leina la monna yoo e be e le Nabala,+ la mosadi wa gagwe e le Abigaile.+ Mosadi wa gagwe o be a na le temogo+ e bile a bopegile gabotse, eupša monna wa gagwe o be a le bogale e bile a na le mekgwa e mebe;+ monna yo e be e le Mokalebe.+
4 Dafida a kwa a le lešokeng gore Nabala o be a kota+ dinku tša gagwe.
5 Dafida a roma banna ba lesome a re go bona: “Rotogelang kua Karamele le ye go Nabala gomme le mpotšišetše matsogo.+
6 Se ke seo le tlago go se botša ngwanešo: ‘Anke o phele gabotse+ wena le lapa la gago le tšohle tšeo o nago le tšona.
7 Ke kwele gore o kota dinku. Badiši ba gago ba be ba na le rena.+ Ga se ra ba goboša,+ ga go selo sa bona seo se ilego sa ba lahlegela mehla yohle ya ge ba le Karamele.
8 Botšiša banna ba gago gomme ba tla go botša, e le gore banna ba ka ba hwetše kgaugelo mahlong a gago, ka gobane re tlile ka letšatši le lebotse. Ka gona hle, nea bahlanka ba gago le Dafida morwa wa gago selo le ge e le sefe seo se lego seatleng sa gago.’”+
9 Banna ba Dafida ba tla go Nabala ba mmotša tšohle tšeo Dafida a di boletšego, ke moka ba leta.
10 Nabala a re go bahlanka ba Dafida: “Dafida ke mang,+ le gona morwa wa Jese ke mang? Mehleng yeno bahlanka bao ba hlanogelago beng ba bona ke ba bantši.+
11 Na nka tšea senkgwa+ sa ka le meetse a ka le dinama tša ka tšeo ke di hlabetšego bakuti ba ka ba dinku gomme ka di nea banna bao ke sa tsebego moo ba tšwago gona?”+
12 Ge a re’alo banna ba Dafida ba retologa ba boela morago gomme ba tla ba botša Dafida mantšu ao ka moka.
13 Gateetee Dafida a re go banna ba gagwe: “Yo mongwe le yo mongwe wa lena a tlemelele tšhoša ya gagwe!”+ Ka gona ba tlemelela ditšhoša tša bona, Dafida le yena a tšea tšhoša ya gagwe; ba rotoga ba latela Dafida, e be e le banna ba ka bago makgolonne, mola ba makgolopedi ba ile ba šala le merwalo.+
14 Yo mongwe wa banna o ile a begela Abigaile mosadi wa Nabala a re: “Tseba gore Dafida o romile baromiwa go tšwa lešokeng gore ba tle ba tsošetše mong wa rena, eupša yena o ile a ba fotlela.+
15 Banna bao ba ile ba re dira ka botho bjo bogolo, ga se ba re goboša e bile ga go selo seo se ilego sa re lahlegela mehla yohle ya ge re be re na le bona ge re be re le nageng.+
16 Ba be ba re dikologile bjalo ka morako+ bošego le mosegare, matšatšing ka moka ao re bilego le bona re dišitše mohlape.
17 Bjale nagana ka seo o ka se dirago, ka gore mong wa rena le ba ntlo ya gagwe ka moka ba tlo welwa ke bošula,+ ka gobane mong wa rena o bogale kudu+ e bile ga re kgone go bolela le yena.”
18 Abigaile+ a akgofa a tšea dinkgwa tše makgolopedi le dibjana tše pedi tše dikgolo tša beine+ le dinku tše hlano tšeo di bego di šetše di hlabilwe+ le dikelo tše hlano* tša dithuthupe+ le dinkgwa tše lekgolo tša makwapi a morara+ gotee le dinkgwa tše makgolopedi tša makwapi a mago+ a di nametša godimo ga dipokolo.
19 Abigaile a re go banna ba gagwe: “Nketeng pele,+ nna ke tla le latela.” Eupša a se botše Nabala monna wa gagwe taba ye.
20 Ya re ge Abigaile a nametše pokolo+ a theoga thabeng a sa bonwe, Dafida le banna ba gagwe ba tšwelela ba theoga ba tlo mo gahlanetša. Abigaile a kopana le bona.
21 Dafida o ile a re: “E be e le ga lefeela ge ke ile ka leta dilo ka moka tša monna yo kua lešokeng moo e bilego go se le setee go dilo ka moka tša gagwe seo se timetšego,+ eupša yena o leboga botse bja ka ka bobe.+
22 Anke Modimo a dire manaba a Dafida ka mo a ratago a be a oketše go seo,+ ge e ba nka lesa monna yo mongwe le yo mongwe wa banna ba Nabala ka moka a phela go fihla gosasa.”+
23 Abigaile ge a bona Dafida a akgofa a fologa pokolo, a khunama+ pele ga Dafida a wela fase ka sefahlego.
24 Abigaile a wela dinaong+ tša Dafida gomme a re: “Mong wa ka, molato a o apešwe nna;+ hle e re lekgoba la gago la mosadi le bolele o hlwaile tsebe,+ gomme o theetše mantšu a lona.
25 Hle anke mong wa ka a se ipolaiše pelo ka Nabala yo e sego motho wa selo+ ka ge a le seo leina la gagwe e lego sona. Leina la gagwe ke Nabala gomme o hloka tlhaologanyo.+ Ge e le nna lekgoba la gago la mosadi, ga se ka bona banna bao mong wa ka a bego a ba romile.
26 Mong wa ka, ke ikana ka Jehofa yo a phelago+ le ka wena o phelago+ gore Jehofa o go phemišitše+ gore o se obe molato wa madi+ le go dira gore seatla sa gago se go phološe.+ Anke manaba a gago le bao ba nyakago go gobatša mong wa ka ba be bjalo ka Nabala.+
27 Ge e le mpho ye ya tšhegofatšo+ yeo mohlanka wa gago wa mosadi a e tlišeditšego wena mong wa ka, anke e newe banna bao ba gatago megatong+ ya mong wa ka.
28 Hle lebalela lekgoba la gago la mosadi+ molato wo, ka gobane Jehofa o tla dira gore ditlogolo tša gago di buše e le dikgoši ka nako e telele+ ka ge wena mong wa ka o elwa dintwa tša Jehofa;+ bobe bo ka se ke bja hwetšwa go wena mehleng ka moka ya ge o sa phela.+
29 Ge motho a ka tsoga a go rakediša gore a bolaye moya wa gago, Jehofa Modimo wa gago+ o tla go šireletša go etša ge motho a šireletša dilo tša bohlokwa tšeo di tsentšwego ka mokotleng;+ eupša ge e le moya wa manaba a gago o tla o beletša kgole go etša ge leswika le betšwa ka seragamabje.+
30 Ka ge Jehofa a tla direla mong wa ka tše botse go ya ka tšohle tše a di boletšego, ruri o tla go dira moetapele wa Isiraele.+
31 Mong wa ka, go re’ng o ka dira selo seo se tla gobatšago letswalo la gago, wa tšholla madi ntle le lebaka+ gomme wa itefeletša?+ Jehofa o tla direla mong wa ka tše botse gomme yena a gopole+ lekgoba la gagwe la mosadi.”
32 Dafida a re go Abigaile: “A go retwe Jehofa Modimo wa Isiraele+ yo a go romilego lehono go tlo gahlana le nna!
33 A go retwe tlhaologanyo ya gago,+ go retwe le wena ka ge lehono o nthibetše gore ke se ke ka oba molato wa madi+ le gore ke se ke ka itefeletša.+
34 Ka gona, ka Jehofa Modimo wa Isiraele yo a phelago, yo a nthibetšego gore ke se go gobatše,+ ge nkabe o se wa akgofela go tlo gahlana le nna,+ gona go be go ka se be le monna le ge e le ofe yo a šalago wa Nabala ge go esa.”+
35 Dafida a amogela seo Abigaile a mo tlišeditšego sona gomme a re go yena: “Eya ntlong ya gago ka khutšo.+ Ke kwele lentšu la gago la gore ke go hlokomele.”+
36 Ke moka Abigaile a ya go Nabala a mo hwetša a dirile monyanya o etšago monyanya wa kgoši ka ntlong ya gagwe;+ pelo ya Nabala e be e thabile kudu gomme a tagilwe+ o šoro; Abigaile a se ke a mmotša selo go fihla mesong.
37 Ya re mesong ge Nabala a hlaphogetšwe, mosadi wa gagwe a mmotša dilo tšeo. Pelo+ ya Nabala ya ema, a ba bjalo ka leswika.
38 Ka morago ga ge go fetile matšatši a lesome, Jehofa a otla+ Nabala gomme a hwa.
39 Dafida a kwa gore Nabala o hwile, ke moka a re: “A go retwe Jehofa yo a ntshekišeditšego+ Nabala yo a nkgobošitšego+ e le gore a ntokolle seatleng sa gagwe gomme a thibela mohlanka wa gagwe bobeng.+ Jehofa o bušeditše bobe bja Nabala hlogong ya gagwe!”+ Dafida a romela motseta gore a yo kgopela Abigaile gore e tle e be mosadi wa gagwe.+
40 Bahlanka ba Dafida ba tla go Abigaile kua Karamele ba re go yena: “Dafida o re romile go wena go tlo go tšea gore o be mosadi wa gagwe.”
41 A ema kapejana ke moka a inamela fase ka sefahlego+ a re: “Šele lekgoba la lena la mosadi, mohlanka wa mosadi yo a tlago go hlapiša dinao+ tša bahlanka ba mong wa ka.”+
42 Ke moka Abigaile+ a akgofa, a ema a tloga a nametše+ pokolo a na le basetsana ba gagwe ba bahlano bao ba mo felegetšago; a sepela le baromiwa ba Dafida a yo ba mosadi wa gagwe.
43 Dafida o be a tšere le Ahinoama+ yo a tšwago Jeseriele;+ basadi+ ba ka bobedi bja bona ba ile ba ba ba gagwe.
44 Saulo yena o be a neile Palati+ morwa wa Laishi yo a bego a etšwa Galime+ morwedi wa gagwe Mikala,+ mosadi wa Dafida.
^ Mo e ka bago tekanyo e lekanago ka serotong sa dilithara tše 35.
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D9%26Chapter%3D25%26wtlocale%3DSE%26srcid=share⊂ject=Bala Beibele Inthaneteng